Ma pleit om hulp ná dogter (13) vermis raakAnchen Muller (Foto: Verskaf) Die vermiste 13-jarige Anchen Muller van Vredekloof in die Wes-Kaap is opgespoor. Lees die opvolgberig op Maroela Media. ŉ Ma van Vredekloof in Kaapstad pleit om hulp van die publiek om haar 13-jarige dogter te help opspoor nadat sy Vrydagaand spoorloos verdwyn het. Hanlie Muller het aan Maroela Media vertel sy het die afgelope 48 uur nie ŉ oog toegemaak nie en is doodbekommerd aangesien sy in dié stadium geen kennis dra oor waar haar dogter, Anchen, is nie. Volgens Muller sou Anchen oor die naweek by ŉ vriendin gaan kuier het, maar sy het nooit Sondag teruggekeer huis toe nie. “Ons laat haar soms toe om by vriende oor te bly oor naweke. Hulle tel haar gewoonlik Vrydagaand by die huis op, en laai haar Sondagaand weer af. Dié keer het sy egter nie huis toe gekom nie. Ons het haar Saterdag probeer bel, maar vermoed dat haar selfoonbattery pap was en Sondag tot watter tyd sit en wag dat sy huis toe kom, maar sy het nooit opgedaag nie,” sê sy. Muller sê sy en haar gesin woon in ŉ veiligheidskompleks en haar dogter loop dus gewoonlik self na die hek toe waar haar vriende haar oplaai. Sy sê sy versorg ook ŉ tweejarige tweeling tuis, en was nie self by die hek toe die vriende haar Vrydag opgelaai het nie. “Nadat ons haar as vermis aangemeld het, het baie ander dinge aan die lig gekom. Dit blyk dat sy op ŉ WhatsApp-skoolgroepie gesê het sy wil wegloop. Ons verstaan nie hoekom nie, tieners is in dié stadium rebels en moeilik, maar ons het nie besef dat sy van die huis wil wegloop nie,” sê sy. Anchen Muller (Foto: Verskaf) Volgens Muller is sy definitief nié by vriende nie, aangesien almal al op navrae gereageer het. Sy sê die polisie vermoed dat sy ŉ man op sosiale media ontmoet het, en dat hy haar dalk by die huis opgelaai het. Die gesin het intussen ŉ private speurder gehuur om haar selfoon op te spoor. “Haar simkaart is uit die selfoon gehaal. Dit is dus nou vir ons moeiliker om haar op te spoor. Die speurder het gister gesê dit gaan bykans R9 000 kos om haar selfoon op te spoor sonder die simkaart wat geaktiveer is.” Anchen het blou oë, is sowat 1,7 m lank en het ’n khakibaadjie, blou denimbroek en grys stewels aangehad toe sy vermis geraak het. Sers. Noloyiso Rwexana, woordvoerder van die Wes-Kaapse polisie, het intussen ook gesê daar is nog geen leidrade oor waar sy haar bevind nie. Rwexana het enigeen wat meer inligting het aangeraai om ao. Bernie de Kock van die Brackenfell-polisie te bel by 084 586 6027.